ระเบียบกรุงเทพมหานครระเบียบกรุงเทพมหานครว่าด้วยเงินกองทุนฌาปนสถานปลอดมลพิษและฌาปนกิจสงเคราะห์พ.ศ. 2542------------- ด้วยกรุงเทพมหานครจะจัดให้มีเงินกองทุนฌาปนสถานปลอดมลพิษและฌาปนกิจสงเคราะห์เพื่อให้การบริหารเงินกองทุนนี้เป็นไปอย่างมีประสิทธิภาพสามารถแก้ปัญหางานในหน้าที่ของกรุงเทพมหานครได้รวดเร็วยิ่งขึ้น อาศัยอำนาจตามความในมาตรา49 แห่งพระราชบัญญัติระเบียบบริหารราชการกรุงเทพมหานคร พ.ศ. 2528 ประกอบกับข้อ 5 และข้อ 20แห่งข้อบัญญัติกรุงเทพมหานครเรื่อง วิธีการงบประมาณ พ.ศ. 2529ผู้ว่าราชการกรุงเทพมหานครจึงกำหนดระเบียบว่าด้วยเงินกองทุนฌาปนสถานปลอดมลพิษและฌาปนกิจสงเคราะห์ขึ้นไว้ดังต่อไปนี้ ข้อ1 ระเบียบนี้เรียกว่า"ระเบียบกรุงเทพมหานครว่าด้วยเงินกองทุนฌาปนสถานปลอดมลพิษและฌาปนกิจสงเคราะห์ พ.ศ. 2542" ข้อ2 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ3 บรรดาระเบียบ ข้อบังคับ ประกาศหรือคำสั่งอื่นใดในส่วนที่กำหนดไว้ในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ4 ในระเบียบนี้ "หน่วยงาน"หมายความว่า หน่วยงานตามกฎหมายว่าด้วยระเบียบบริหารราชการกรุงเทพมหานครและส่วนราชการตามประกาศกรุงเทพมหานครว่าด้วยการแบ่งส่วนราชการภายในหน่วยงานและการกำหนดอำนาจ หน้าที่ของส่วนราชการกรุงเทพมหานครที่ไม่ต่ำกว่าระดับกอง "วัด"หมายความว่า วัดตามกฎหมายว่าด้วยคณะสงฆ์ในเขตกรุงเทพมหานครที่เข้าร่วมโครงการฌาปนกิจสงเคราะห์สำหรับผู้มีรายได้น้อย "ฌาปนกิจสงเคราะห์"หมายความว่า การช่วยเหลือในการเผาศพ โดยไม่คิดค่าใช้จ่ายหรือคิดค่าใช้จ่ายเท่าที่จำเป็น "คณะกรรมการ"หมายความว่า คณะกรรมการบริหารเงินกองทุนฌาปนสถานปลอดมลพิษและฌาปนกิจสงเคราะห์ "เงินกองทุน"หมายความว่า เงินกองทุนฌาปนสถานปลอดมลพิษและฌาปนกิจสงเคราะห์ ข้อ5 เงินกองทุนได้มาจาก (1)เงินที่มีผู้บริจาคให้เป็นเงินกองทุน (2)ดอกผลจากเงินกองทุน ข้อ6ให้มีคณะกรรมการประกอบด้วยผู้ว่าราชการกรุงเทพมหานครเป็นประธานกรรมการปลัดกรุงเทพมหานครเป็นรองประธานกรรมการ ผู้อำนวยการสำนักอนามัย ผู้อำนวยการสำนักงานงบประมาณ ผู้อำนวยการกองการเงิน ผู้อำนวยการกองระบบการคลังผู้อำนวยการกองกฎหมายและคดี ผู้อำนวยการกองอนามัยสิ่งแวดล้อมผู้ทรงคุณวุฒิที่ผู้ว่าราชการกรุงเทพมหานครแต่งตั้งจำนวนไม่เกิน 3 คน เป็นกรรมการเลขานุการสำนักอนามัยเป็นกรรมการและเลขานุการ หัวหน้าฝ่ายการคลัง สำนักงานเลขานุการ สำนักอนามัยเป็นกรรมการและผู้ช่วยเลขานุการ ข้อ7ให้คณะกรรมการมีอำนาจหน้าที่ดังต่อไปนี้ (1)กำหนดแนวทางการดำเนินงานการใช้จ่ายเงินกองทุน (2)บริหารและควบคุมการใช้เงินกองทุน (3)พิจารณาเสนอความเห็นในการใช้จ่ายเงินกองทุน (4)แต่งตั้งคณะทำงานหรือบุคคลเพื่อดำเนินการในเรื่องหนึ่งเรื่องใดได้ตามความจำเป็น (5)เรียกให้หน่วยงานและผู้ขอยืนหรือขอใช้เงินกองทุนชี้แจงข้อเท็จจริงและส่งเอกสารและหลักฐานตลอดจนส่งผู้แทนหรือบุคคลมาชี้แจ้งได้ตามความจำเป็น (6)ดำเนินการอื่นใดเพื่อให้เป็นไปตามระเบียบนี้ ข้อ8 เงินกองทุนให้นำไปใช้จ่ายได้ใน 2ลักษณะ คือ (1)เป็นเงินยืมเพื่อเป็นค่าใช้จ่ายสำหรับฌาปนสถานปลอดมลพิษ โดยวัดที่ขอยืมเงินต้องมีคุณสมบัติและวัตถุประสงค์ ดังนี้ ก.เป็นวัดที่เข้าร่วมโครงการฌาปนกิจสงเคราะห์สำหรับผู้มีรายได้น้อย ข.เป็นวัดที่มีสถิติการฌาปนกิจย้อนหลัง 1 ปี เฉลี่ยเดือนละ 10 ศพ ขึ้นไป (2)เป็นเงินสงเคราะห์ให้เป็นค่าใช้จ่ายสำหรับการฌาปนกิจสงเคราะห์ โดยวัดที่จะได้รับการสงเคราะห์ต้องมีคุณสมบัติและวัตถุประสงค์ ดังต่อไปนี้ ก.เป็นวัดที่เข้าร่วมโครงการฌาปนกิจสงเคราะห์สำหรับผู้มีรายได้น้อยและเป็นวัดที่มีฌาปนสถานปลอดมลพิษ ข.เป็นวัดที่มีสถิติการฌาปนกิจย้อนหลัง 1 ปี เฉลี่ยเดือนละ 10 ศพขึ้นไป ค.เงินที่ขอรับการสนับสนุนต้องนำไปใช้เพื่อเป็นค่าเชื้อเพลิง ค่าหีบศพค่าอุปกรณ์ห่อศพและอื่น ๆ ที่เกี่ยวกับการเผาศพ ง.วัดจะต้องจัดทำบัญชีรับ-จ่ายเงิน และงบประมาณเงินกองทุนหรือมูลนิธิเป็นประจำทุกเดือน จ.วัดจะต้องจัดทำประมาณการรายละเอียดการใช้จ่ายเงินสนับสนุนในการจัดฌาปนกิจสงเคราะห์ ข้อ9การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งจึงจะเป็นองค์ประชุม การลงมติให้ถือเอาเสียงข้างมาก ถ้าคะแนนเสียงเท่ากันให้ประธานในที่ประชุมออกเสียงชี้ขาด ข้อ10ให้กรุงเทพมหานครเปิดบัญชีเงินฝากไว้ที่ธนาคารที่มีฐานะเป็นรัฐวิสาหกิจที่ผู้ว่าราชการกรุงเทพมหานครเห็นชอบโดยใช้ชื่อบัญชีว่า"กองทุนฌาปนสถานปลอดมลพิษและฌาปนกิจสงเคราะห์กรุงเทพมหานคร" ข้อ11 การขอยืมเงินกองทุนหรือขอใช้เงินกองทุนให้เจ้าอาวาสวัดเสนอเรื่องพร้อมเหตุผลความจำเป็นต่อผู้อำนวยการเขตท้องที่เพื่อพิจารณานำเสนอคณะกรรมการ การขอยืมเงินกองทุนต้องอยู่ในหลักเกณฑ์ดังต่อไปนี้ (1)วัดจะต้องมีรูปแบบรายละเอียดฌาปนสถานปลอดมลพิษและการฌาปนกิจสงเคราะห์พร้อมทั้งประมาณราคานำเสนอต่อกรรมการโดยมีผู้รับรองรูปแบบรายการก่อสร้างและปรับปรุงตามกฎหมายว่าด้วยการประกอบวิชาชีพ (2)วัดต้องมีคณะกรรมการดำเนินการเพื่อจัดให้มีเตาเผาศพปลอดมลพิษ โดยมีหน้าที่กำกับดูแลการใช้เงินยืมตามวัตถุประสงค์การคืนเงินยืมตรงเวลาที่กำหนดและดำเนินการหาผู้รับจ้างที่มีคุณสมบัติ ที่เหมาะสมมาดำเนินการโดยคณะกรรมการควรประกอบด้วย เจ้าอาวาสวัดหรือผู้แทน ผู้แทนสำนักงานเขตท้องที่ผู้จัดการมูลนิธิของวัดนั้น ๆ และผู้แทนสำนักอนามัย (3)วัดต้องนำเสนอโครงการและแผนงานการดำเนินการประกอบด้วย ชื่อโครงกร หลักการและเหตุผล วัตถุประสงค์ เป้าหมาย วิธีการดำเนินงานงบประมาณ ระยะเวลาการคืนเงินยืมและชื่อผู้เสนอโครงการและแผนงาน ข้อ12อำนาจในการอนุมัติเงินกองทุนตามข้อ 8 ให้เป็นอำนาจของผู้ดำรงตำแหน่งดังต่อไปนี้ (1)ผู้อำนวยการสำนักอนามัย ไม่เกิน 1 ล้านบาท (2)ปลัดกรุงเทพมหานคร เกิน 1 ล้านบาทขึ้นไป ข้อ13การใช้คืนเงินยืมให้เป็นไปตามแผนการใช้คืนเงินยืมที่คณะกรรมการกำหนดโดยให้สำนักงานเขตท้องที่เป็นผู้รับผิดชอบในการกำกับและติดตามผลการดำเนินการของวัดรวมทั้งมีหน้าที่เร่งรัดการส่งใช้คืนเงินยืมให้ครบภายในกำหนดนับแต่วันที่วัดได้รับเงินยืม กรณีที่วัดผิดนัดไม่ส่งใช้คืนเงินยืมภายในกำหนดเวลาตามวรรคแรกให้คิดเบี้ยปรับตามอัตราที่คณะกรรมการกำหนดนับแต่วันผิดนัดจนกว่าจะชำระหนี้เสร็จ ข้อ14ก่อนจ่ายเงินยืมหรือเงินสงเคราะห์ให้วัดทำสัญญาตามแบบที่คณะกรรมการกำหนด ข้อ15 การรับเงิน การเบิกจ่ายเงินการเก็บรักษาเงิน และการนำส่งเงินให้ดำเนินการตามข้อบัญญัติ กฎ ข้อบังคับ ระเบียบหรือคำสั่งที่กรุงเทพมหานครใช้บังคับโดยอนุโลม ข้อ16ให้สำนักการคลังมีหน้าที่จ่ายเงิน ฝากเงิน เก็บรักษาเงิน ทำบัญชีรับจ่ายรวมทั้งสรรพบัญชี หรือทะเบียนอื่นใดเท่าที่จำเป็นและบรรดาเอกสารหลักฐานในการเบิกจ่ายเงินตามระเบียบพร้อมที่จะให้ทำการตรวจสอบได้เมื่อสิ้นปีงบประมาณให้รายงานการรับการจ่ายเงินประจำปี และยอดเงินคงเหลือให้ผู้ว่าราชการกรุงเทพมหานครทราบ ข้อ17ในกรณีที่มีเหตุพิเศษสมควรปฏิบัติเป็นอย่างอื่นหรือที่มิได้กำหนดไว้ในระเบียบนี้ให้เสนอผู้ว่าราชการกรุงเทพมหานครพิจารณาสั่งการเป็นกรณี ๆไป ข้อ18ให้ปลัดกรุงเทพมหานครรักษาการตามระเบียบนี้ และให้มีอำนาจออกคำสั่งเพื่อปฏิบัติการให้เป็นไปตามระเบียบนี้ ประกาศณ วันที่ 23 กันยายน พ.ศ. 2542 พิจิตต รัตตกุล ผู้ว่าราชการกรุงเทพมหานคร